 1  Sententiae furum additum est ut in illis quadraginta diebus quibus in claustro commorari tenentur, operentur in silentio quod illis iniunctum fuerit ; et qui secundo puniti super hoc non emendaverint, a domo propria in qua furtum fecerunt emittantur, non reversuri nisi per Capitulum generale.  2  De pitantiis visitatoribus faciendis, antiqua consuetudo cum omni mensura et moderamine teneatur.  3  Conceditur ut abbatiae Ponliveti, de So* Joanne in Vineis, de So* Eligio, inter familiares scribantur.  4  Petitiones fratrum de Calatrava, sicut concessae fuerunt eis a Capitulo anno Concilii confirmantur, videlicet ut cum ad domos Ordinis nostri venerint, sint cum monachis nostris in choro, in capitulo, in refectorio, in infirmitorio. In choro magister eorum post sacerdotes immediate, alii laici fratres post omnes monachos supra novitios locabuntur ; clerici vero eorum inter monachos secundum tempus suum in Ordine habebuntur. In capitulo autem magister eorum post abbatem aut priorem sedebit ; ceteri vero tam clerici quam laici in capitulo et in refectorio ordinem suum consequentur, eundo et redeundo sicut monachi benedictiones accipiant.  5  Auctoritate Capituli generalis inhibetur, ne ad pernoctandum, conventus tempore messionis ad grangias mittatur, nisi pro inevitabili necessitate. Liceat tamen illis qui in claustro remanent a labore, dum cantatur missa, missae interesse, et abbatibus, si voluerint, celebrare.  6  Conversi qui equitant cum abbatibus, et mercatores, et alii qui equitant, a festo S. Crucis, nisi fuerint in grangiis, ieiunium ut monachi teneant consuetum. Qui aliter praesumpserit, in crastino sit in pane et aqua.  7  Quoniam confusio est de esu carnium verbum toties iterare, auctoritate Capituli generalis inhibetur, ut nullus omnino abbas, monachus vel conversus pro minutione, solatio aut consortio alicuius, aut aliqua levi occasione, nisi quemadmodum in Regula continetur, debilis fuerit omnino vel aegrotus, carnes praesumat vel audeat manducare. Qui contra hanc institutionem carnes comederit, aut ad comedendum ministrare fecerit, sequenti die sit in pane et aqua. Volumus autem hanc legem cursores nostros observare.  8  Praecipitur ut diffinitiones visitationum et Capituli generalis singulis annis ter recitentur in capitulis, ne quis omnino de ignorantia se valeat excusare. Abbas qui huius constitutionis neglector fuerit, veniam super hoc petat in Capitulo generali.  9  De fundatoribus sepeliendis antiqua consuetudo teneatur.  10  Prohibetur a Capitulo generali ne petitiones fiant de faciendo festo alicuius sancti, nisi de consensu et licentia domini Cistercii et Diffinitorum. Qui autem contravenire praesumpserit, ad arbitrium Diffinitorum puniatur.  11  Statuitur a Capitulo generali, ut quod in Carta Caritatis continetur de promotione et depositione abbatum, simpliciter et inviolabiliter ad omnibus observetur ; et ne scrupulus, qui hoc impedire possit, valeat remanere, praecipitur abbati Claraevallis, ut litteras quas penes se habet, quas constat tempore Concilii impetratas contra Cartam Caritatis, maxime cum in eis contineatur, quod possit fieri recursus ad Diffinitores, infra festum Omnium Sanctorum reddat Cisterciensi. Dominus autem Cistercii ita se habeat, ut in institutione et destitutione filiorum suorum, et in omnibus agendis suis non excedat fines patrum antiquorum, servata in omnibus Regula S. Benedicti et Carta Caritatis.  12  Monachus vel conversus qui suggesserit alicui saeculari, ut eleemosynas quas voluerit dare abbatiae, det conventui specialiter ad pitantiam faciendam, per totum annum careat pitantia, nisi infirmus fuerit vel minutus.  13  De beato Roberto primo abbate Cistercii fiat festum XV° kalendas maii cum XII lectionibus, sicut de beato Hieronymo, et una missa sicut de beato Benedicto.  14  Abbates de Anglia qui stabula equorum non revocaverunt infra terminos abbatiae, sicut constitutum est in Capitulo generali, tribus diebus sint in levi culpa, uno eorum in pane et aqua ; et si usque ad festum beati Joannis Baptistae non emendaverint, videlicet praesentis anni, ex tunc abbas, cellerarius sint omni sexta feria in pane et aqua donec fuerint emendati. Abbas de Brueria nuntiabit omnibus qui sunt in Anglia ; abbas de Tinterna nuntiabit illis qui sunt in Wallia.  15  Abbas de Locedio qui filiam suam non visitavit, nec tempore opportuno aliis iniunxit, tribus diebus sit in levi culpa, uno eorum in pane et aqua.  16  Idem sustineat abbas Claraevallis qui non visitavit filiam suam Sanaevallis.  17  Idem sustineat abbas Sancti Martini qui iniunctam sibi visitationem de Cliento non peregit. Abbas de Fossa hoc ei denuntiet.  18  Abbas de Fossa nova qui filiam suam de Ferraria non visitavit eamdem poenam sustineat.  19  De abbate de Ulcotram qui ad Capitulum generale non venit octo annis, ut dicitur, committitur abbatibus de Beilanda et de Joriavalle, qui veritatem diligenter inquirant et quod invenerint sequenti Capitulo studeant nuntiare. Ipse etiam abbas de Hulcotram omni occasione postposita Cistercio se praesentet. Abbas de Furnesio hoc eis denuntiet.  20  De abbatia de Sancto Bartholomeo quae petit incorporari Ordini, committitur abbatibus de Ponte, de *Charreto,* et de Fonte qui, si ita invenerint quemadmodum nuntiatum est Capitulo generali, suscipiant eam cum gaudio et honore et faciant eam incontinenti a Domino proprio confirmari.  21  Abbates de Sancto Martino in Reata et Sanctae Mariae in Arbona qui non renuntiaverunt Capitulo generali commissa, tribus diebus sint in levi culpa, uno eorum in pane et aqua.  22  De abbate de Rota qui non venit ad Capitulum generale cum venire deberet, eo quod sicut ipse testatur in litteris suis costam fractam habeat et brachium, committitur abbatibus de Berola et de Gimun, qui ad illum locum personaliter accedant et veritate diligenter inquisita et quod invenerint sequenti Capitulo studeant nuntiare. Ipse et abbas de Rota sequenti anno Capitulo se praesentent, super hoc responsurus.  23  De abbate de Cella Sanctae Mariae in Thuringia, qui celebrasse dicitur in abbatia sua mulieribus praesentibus, quod episcopus saecularis propter Ordinis instituta facere noluerit, et qui ita debilis est quod non potest abbatizare, committitur abbati Morimundi, qui usque ad Adventum Domini ita emendare studeat quod plane satisfactum sit Capitulo generali.  24  Conceditur abbatibus de Scotia ut in abbatiis suis festum beatae Brigittae virginis celebretur.  25  De inhumanitate facta in abbatia et grangia de Pelis abbati et monacho de Cicador, quae etiam multis aliis de Ordine exhibetur, committitur abbati de Aceio ut quod videbit dignum emendatione corrigat et sequenti Capitulo quod actum fuerit studeat enuntiare.  26  Frater Richardus Saviniaci monachus, qui dixit quod dominus Cistercii non poterat iniungere in Capitulo generali nisi septem psalmos, qui vocavit abbatem suum clericum, et qui dixit abbati Curiae Dei qui erat iudex a Capitulo generali : *frangentur vobis cornua*, et multa alia convicia, tribus diebus sit in levi culpa, uno eorum in pane et aqua. Qua poenitentia peracta in domo sua, statim mittatur ad aliam domum non reversurus nisi per generale Capitulum.  27  Abbati de Caro campo qui de triplici mendacio coram Diffinitoribus convictus est et quemdam abbatem de equo more militari deiecit, et per quem multa scandala orta sunt, ut dicitur, praecipitur ut incontinenti vadat Pontiniacum et ibi stet ad arbitrium abbatis Pontiniaci.  28  De commutandis filiabus de Joiaco, de Risuanni, de Altofonte, abbatibus de Caduino et de Fazia, committitur abbati Pontiniaci, qui consensus conventuum diligenter inquirat et auditis omnibus quae ad utilitatem huius rei et firmitatem sunt necessaria, faciat quid viderit expedire.  29  Querela abbatis Aureaevallis et monialium de Herquenroda, committitur abbati Claraevallis, et monachus Aegidius qui, non expectato consensu abbatum delegatorum, appellavit, tribus diebus sit in levi culpa, uno eorum in pane et aqua.  30  Supplicandum Domino Papae, ne compellat nos ad mittendos monachos nostros et conversos ad cohabitandum cum monialibus, et in temporalibus eisdem providendis ; vergit enim res ista ad praeiudicium Ordinis et periculum animarum.  31  Petitio canonicorum monasterii Lavacensis Ordini nostro incorporari desiderantium, committitur abbatibus de Berdona et de Foilant, qui ad locum personaliter accedant ; et si invenerint fratres loci illius in hoc proposito et desiderio concordes, locum ipsum in possessionibus et ceteris commoditatibus Ordini competentem, sicut in litteris eorumdem quas Capitulo generali miserunt continetur, abbati Bonifontis, cuius domum in matrem sibi dari desiderant licentiam dent, ut cum eis Romam mittat et faciant locum cum pertinentiis suis a Domino Papa confirmari.  32  Petitio nobilis viri Joannis de Munemut de abbatia construenda exauditur, ita tamen quod abbatibus de Brueria et de Bordelea committitur ut cum ille omnia quae abbatiae promisit compleverit, habeant potestatem mittendi illuc conventum de domo de Dora, auctoritate Capituli generalis.  33  Festum B. Joannis Evangelistae ante Portam latinam in Bisuntinensi dioecesi exauditur.  34  Petitio Odonis de Barris in Hibernia de construenda abbatia, committitur abbatibus de Surio et de Magio qui personaliter accedant ad locum et circumspectis omnibus quae necessaria sunt ad abbatiam construendam, sequenti Capitulo quod invenerint studeant nuntiare.  35  Petitio abbatis de Eleemosyna de anniversario fundatorum suorum faciendo et semel in anno sedendo admittitur.  36  Petitio abbatis de Egris de festo S. Stephani regis Hungariae faciendo admittitur ; fiat de eo sicut de uno confessore non pontifice, et in terra sua.  37  Petitio episcopi Claromontensis de festo S. Astromonii faciendo admittitur in abbatiis nostri Ordinis in sua dioecesi.  38  Sententia lata anno praeterito de silentio non frangendo firmiter teneatur, hoc correcto quod qui ex consuetudine hoc fecerint, si saepius correcti non emendaverint omni sexta feria sint in pane et aqua, et ultimi omnium usque ad nutum proprii abbatis.  39  Abbas de Alnebroch qui confitetur se et alium suum socium Bertoldum nomine votum vovisse et sic iuramento firmasse quod ad domum de Alnebroch post reditum suum de transmarinis partibus, causa sumendi habitum venirent et hoc ipsum de consilio poenitentiarii Domini Papae habuerunt, et postea spreto voto ac iuramento ad aliam domum se transtulerint, tamquam qui contra votum ac iuramentum suum venerit, deponitur in instanti ; et tam ipse quam supra nominatus Bertoldus in domo de Arnelboch remorentur suo satisfacturi iuramento.  40  Abbas de Florido Campo qui in Capitulo generali publice confessus est quod multos monachos et conversos sub conditione ad conversionem recepit, quod est species simoniae, deponitur in instanti.  41  Petitio domini C[onradi] Portuensis et domini S[tephani] Cantuariensis et domini R[ichardus] Sarisberiensis de plenario officio conceditur, audito obitu eorum.  42  Garcionibus ad edendum carnes non dentur nisi graviter infirmentur. 